Arnstein Arneberg
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Arnstein Arneberg var en norsk arkitekt, blant annet kjent for å ha tegnet Vikingskipshuset og Oslo Rådhus. Han ble utdannet ved Kunst- og håndverksskolen i Oslo og Tekniska högskolan i Stockholm, hvor han siden arbeidet hos professor Lallerstedt.
Fra 1906 etablerte Arnstein Arneberg egen praksis i Oslo. I tiårene som fulgte inntok han en ledende stilling i utviklingen av den nye nasjonalt pregede arkitekturen, som tok utgangspunkt i nordisk renessanse og barokk. Dette kommer til uttrykk i en rekke store villaer, blant annet Villa Elsero i Oslo, jernbanestasjoner på Dovrebanen og skoler som landbruksskolen på Hvam og Brandengen folkeskole i Drammen.I 1907 vant Arneberg i samarbeid med Ole Sverre 2. premie i konkurransen om Kongevillaen fra 1907 (Kongsseteren) med et utkast som bygget på norsk tradisjon. Utkastet fremhevet seg, ikke ved rik dekorativ virkning som i dragestil, men blant annet ved enkel planform, lange ubrutte takflater og rolige gavler. Dette utkastet var med på å innlede en ny retning i norsk arkitektur som ble kalt sorenskriverstil.Arneberg tegnet også en rekke kirker, Vikingskipshuset på Bygdøy og kronprinsboligen Skaugum (1932); sammen med Magnus Poulsson tegnet han dessuten Telegrafbygningen i Oslo og Oslo rådhus (1916–1950).Arneberg var også aktiv i bygningsvern; han restaurerte og ombygde Akershus slott (1932–1948), Oslo domkirke (1948–1950) og flere andre kirker. Han deltok også i innredningen av Sikkerhetsrådets sal i FN-bygningen i New York. Les mer i Store norske leksikon Arnstein Arneberg i Norsk biografisk leksikon Arnstein Arneberg i Norsk kunstnerleksikon arkitektur i Norge renessanse – arkitektur arkitektur i barokken Litteratur Byggekunst, årg. 64, nr. 2, 1982 («Arneberg og Poulsson 100 år») Eliassen, Georg m.fl., red.: Arnstein Arneberg, 1952 Evensen, Sylvia Baier & Ulf Grønvold: "Munkebakken: Arnebergs mesterstykke ubeskåret" i Arkitektur i Norge: årbok 2001, 84–95 Grønvold, Ulf m.fl.: Det store løftet: rådhuset i Oslo, 2000, isbn 82-03-22319-2, Finn boka  Mykleby, Axel: "Arnstein Arnebergs arena : Fornebu" i Arkitektur i Norge: årbok 2001, 72–83 Mørch, Morten Ole: Arnstein Arneberg : mennesket og arkitekten, byggverkene og byggherrene, [2006], isbn 82-90583-01-x, Finn boka